Document ID: 32008L0127

ΟΔΗΓΊΑΣ 2008/127/ΕΚ ΤΗΣ ΕΠΙΤΡΟΠΉΣ
της 18ης Δεκεμβρίου 2008
για την τροποποίηση της οδηγίας 91/414/ΕΟΚ του Συμβουλίου ώστε να συμπεριληφθούν διάφορες δραστικές ουσίες
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 6 παράγραφος 1,
Εκτιμώντας τα εξής:
(1)
Οι κανονισμοί (ΕΚ) αριθ. 1112/2002 (2) και (ΕΚ) αριθ. 2229/2004 (3) της Επιτροπής θεσπίζουν τους λεπτομερείς κανόνες εφαρμογής της τέταρτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ, καθώς και έναν κατάλογο δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα Ι της οδηγίας 91/414/ΕΟΚ. Ο κατάλογος αυτός περιλαμβάνει τις δραστικές ουσίες οι οποίες αναφέρονται στο παράρτημα της παρούσας οδηγίας.
(2)
Με τον κανονισμό (ΕΚ) αριθ. 1095/2007 (4) προστέθηκε ένα νέο άρθρο 24β στον κανονισμό (ΕΚ) αριθ. 2229/2004 ώστε να επιτραπεί η καταχώριση στο παράρτημα Ι της οδηγίας 91/414/ΕΟΚ δραστικών ουσιών για τις οποίες υπάρχουν σαφείς ενδείξεις ότι μπορεί να αναμένεται ότι δεν θα έχουν βλαβερές συνέπειες στην υγεία των ανθρώπων ή των ζώων ή στα υπόγεια ύδατα ή οποιαδήποτε μη αποδεκτή επίδραση στο περιβάλλον, χωρίς να έχει ζητηθεί λεπτομερής επιστημονική γνωμοδότηση από την Ευρωπαϊκή Αρχή για την Ασφάλεια των Τροφίμων (ΕΑΑΤ).
(3)
Για τις δραστικές ουσίες που αναφέρονται στο παράρτημα της παρούσας οδηγίας, η Επιτροπή εξέτασε, σύμφωνα με το άρθρο 24α του κανονισμού (ΕΚ) αριθ. 2229/2004, τις επιπτώσεις στην υγεία ανθρώπων και ζώων, στα υπόγεια ύδατα και το περιβάλλον για μια σειρά χρήσεων που προτάθηκαν από τους κοινοποιούντες και κατέληξε στο συμπέρασμα ότι οι εν λόγω δραστικές ουσίες πληρούν τις απαιτήσεις του άρθρου 24β του κανονισμού (ΕΚ) αριθ. 2229/2004.
(4)
Σύμφωνα με το άρθρο 25 παράγραφος 1 του κανονισμού (ΕΚ) αριθ. 2229/2004, η Επιτροπή υπέβαλε σχέδια εκθέσεων εξέτασης για τις δραστικές ουσίες που αναφέρονται στο παράρτημα της παρούσας οδηγίας στη μόνιμη επιτροπή για την τροφική αλυσίδα και την υγεία των ζώων, προς εξέταση. Οι εκθέσεις αυτές επανεξετάστηκαν από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκαν στις 28 Οκτωβρίου 2008 υπό τη μορφή εκθέσεων ανασκόπησης της Επιτροπής. Σύμφωνα με το άρθρο 25α του κανονισμού (ΕΚ) αριθ. 2229/2004, η Επιτροπή πρέπει να ζητήσει από την ΕΑΑΤ να υποβάλλει τη γνώμη της σχετικά με τα σχέδια εκθέσεων εξέτασης το αργότερο έως τις 31 Δεκεμβρίου 2010.
(5)
Από τις διάφορες εξετάσεις που πραγματοποιήθηκαν σε φυτοπροστατευτικά προϊόντα που περιέχουν τις δραστικές ουσίες οι οποίες αναγράφονται στο παράρτημα της παρούσας οδηγίας προέκυψε ότι μπορεί να αναμένεται ότι σε γενικές γραμμές πληρούνται οι απαιτήσεις που θεσπίζονται στο άρθρο 5 παράγραφος 1, στοιχεία α) και β) της οδηγίας 91/414/ΕΟΚ, ιδίως όσον αφορά τις χρήσεις οι οποίες εξετάστηκαν και παρουσιάστηκαν λεπτομερώς στην έκθεση εξέτασης της Επιτροπής. Ως εκ τούτου, είναι σκόπιμο να καταχωρισθούν οι δραστικές ουσίες που αναφέρονται στο παράρτημα της παρούσας οδηγίας στο παράρτημα Ι της εν λόγω οδηγίας, ώστε να εξασφαλιστεί ότι, σε όλα τα κράτη μέλη, οι εγκρίσεις για φυτοπροστατευτικά προϊόντα που περιέχουν αυτή τη δραστική ουσία μπορούν να χορηγούνται σύμφωνα με τις διατάξεις της εν λόγω οδηγίας.
(6)
Πριν από την καταχώριση μιας δραστικής ουσίας στο παράρτημα I, πρέπει να μεσολαβήσει ένα εύλογο χρονικό διάστημα που θα επιτρέψει στα κράτη μέλη και στα ενδιαφερόμενα μέρη να προετοιμαστούν ώστε να πληρούνται οι νέες απαιτήσεις που θα προκύψουν από την καταχώριση.
(7)
Με την επιφύλαξη των υποχρεώσεων που ορίζονται από την οδηγία 91/414/ΕΟΚ συνεπεία της καταχώρισης μιας δραστικής ουσίας στο παράρτημα Ι, πρέπει να χορηγείται στα κράτη μέλη μια περίοδος έξι μηνών μετά την καταχώριση για την ανασκόπηση υφιστάμενων εγκρίσεων για φυτοπροστατευτικά προϊόντα που περιέχουν τις δραστικές ουσίες που αναφέρονται στο παράρτημα, ώστε να εξασφαλιστεί ότι πληρούνται οι απαιτήσεις που ορίζονται στην οδηγία 91/414/ΕΟΚ, ιδίως στο άρθρο 13 και οι σχετικοί όροι που διατυπώνονται στο παράρτημα Ι. Τα κράτη μέλη πρέπει να τροποποιούν, να αντικαθιστούν ή να ανακαλούν, κατά περίπτωση, τις υπάρχουσες εγκρίσεις, σύμφωνα με τις διατάξεις της οδηγίας 91/414/ΕΟΚ. Κατά παρέκκλιση από την ανωτέρω προθεσμία, πρέπει να προβλεφθεί μεγαλύτερο χρονικό διάστημα για την υποβολή και την αξιολόγηση του αναφερόμενου στο παράρτημα ΙΙΙ πλήρους φακέλου κάθε φυτοπροστατευτικού προϊόντος για κάθε προβλεπόμενη χρήση σύμφωνα με τις ενιαίες αρχές της οδηγίας 91/414/ΕΟΚ.
(8)
Η εμπειρία από προηγούμενες καταχωρίσεις στο παράρτημα Ι της οδηγίας 91/414/ΕΟΚ δραστικών ουσιών που αξιολογούνται στο πλαίσιο του κανονισμού (ΕΟΚ) αριθ. 3600/92 έχει δείξει ότι μπορεί να προκύψουν δυσκολίες κατά την ερμηνεία των καθηκόντων των κατόχων υφιστάμενων εγκρίσεων όσον αφορά την πρόσβαση στα δεδομένα. Συνεπώς, για να αποφευχθούν περαιτέρω δυσκολίες, κρίνεται αναγκαία η αποσαφήνιση των καθηκόντων των κρατών μελών, ιδίως δε του καθήκοντός τους να επαληθεύουν ότι ο κάτοχος έγκρισης έχει αποδεδειγμένα πρόσβαση σε φάκελο που πληροί τις απαιτήσεις του παραρτήματος ΙΙ της εν λόγω οδηγίας. Ωστόσο, αυτή η αποσαφήνιση δεν επιβάλλει νέες υποχρεώσεις στα κράτη μέλη ή στους κατόχους εγκρίσεων σε σύγκριση με τις οδηγίες που έχουν εκδοθεί έως σήμερα για την τροποποίηση του παραρτήματος Ι.
(9)
Ως εκ τούτου, κρίνεται σκόπιμο να τροποποιηθεί ανάλογα η οδηγία 91/414/ΕΟΚ.
(10)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα Ι της οδηγίας 91/414/ΕΟΚ τροποποιείται όπως διατυπώνεται στο παράρτημα της παρούσας οδηγίας.
Άρθρο 2
Τα κράτη μέλη θεσπίζουν και δημοσιεύουν το αργότερο έως τις 28 Φεβρουαρίου 2010 τις νομοθετικές, κανονιστικές και διοικητικές διατάξεις που απαιτούνται για τη συμμόρφωση προς την παρούσα οδηγία. Τα κράτη μέλη κοινοποιούν αμέσως στην Επιτροπή το κείμενο των εν λόγω διατάξεων και έναν πίνακα αντιστοιχίας μεταξύ αυτών των διατάξεων και της παρούσας οδηγίας.
Εφαρμόζουν τις διατάξεις αυτές από την 1η Μαρτίου 2010.
Όταν τα κράτη μέλη θεσπίζουν τις εν λόγω διατάξεις, αυτές περιλαμβάνουν παραπομπή στην παρούσα οδηγία ή συνοδεύονται από την παραπομπή αυτή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
Άρθρο 3
1. Τα κράτη μέλη, όταν κρίνεται αναγκαίο, κατά τις διατάξεις της οδηγίας 91/414/ΕΟΚ, τροποποιούν ή ανακαλούν υφιστάμενες εγκρίσεις για τα φυτοπροστατευτικά προϊόντα που περιέχουν τις δραστικές ουσίες που αναφέρονται στο παράρτημα ως δραστικές ουσίες πριν από τις 28 Φεβρουαρίου 2010.
Έως την ημερομηνία αυτή, εξακριβώνουν, ιδίως, ότι πληρούνται οι όροι του παραρτήματος Ι της εν λόγω οδηγίας σχετικά με τις δραστικές ουσίες που αναφέρονται στο παράρτημα, με εξαίρεση όσα προσδιορίζονται στο μέρος B της καταχώρισης της εν λόγω δραστικής ουσίας και ότι οι κάτοχοι εγκρίσεων διαθέτουν ή έχουν πρόσβαση σε φακέλους που πληρούν τις απαιτήσεις του παραρτήματος ΙΙ της εν λόγω οδηγίας, σύμφωνα με τους όρους του άρθρου 13 της οδηγίας αυτής.
2. Κατά παρέκκλιση από την παράγραφο 1, για κάθε εγκεκριμένο φυτοπροστατευτικό προϊόν που περιέχει μία από τις δραστικές ουσίες που αναγράφονται στο παράρτημα είτε ως μοναδική δραστική ουσία είτε μαζί με άλλες δραστικές ουσίες που περιλαμβάνονται στο παράρτημα Ι της οδηγίας 91/414/ΕΟΚ το αργότερο έως τις 31 Αυγούστου 2009, τα κράτη μέλη επαναξιολογούν το προϊόν σύμφωνα με τις ενιαίες αρχές προβλέπονται στο παράρτημα VI της οδηγίας 91/414/ΕΟΚ, με βάση φάκελο που πληροί τις απαιτήσεις του παραρτήματος III της εν λόγω οδηγίας, λαμβάνοντας υπόψη το μέρος Β της καταχώρισης στο παράρτημα Ι της εν λόγω οδηγίας σχετικά με τις δραστικές ουσίες που αναφέρονται στο παρόν παράρτημα. Βάσει αυτής της αξιολόγησης, καθορίζεται κατά πόσον το προϊόν πληροί τους όρους του άρθρου 4 παράγραφος 1 σημεία β), γ), δ) και ε) της οδηγίας 91/414/ΕΟΚ.
Σε συνέχεια της διαπίστωσης αυτής, τα κράτη μέλη:
α)
στην περίπτωση προϊόντος που περιέχει μία από τις δραστικές ουσίες που αναφέρονται στο παράρτημα ως τη μοναδική δραστική ουσία, εφόσον είναι αναγκαίο, τροποποιούν ή ανακαλούν την έγκριση το αργότερο έως τις 31 Αυγούστου 2015· ή
β)
στην περίπτωση προϊόντος που περιέχει μία από τις δραστικές ουσίες που αναφέρονται στο παράρτημα μαζί με άλλες δραστικές ουσίες, εφόσον είναι αναγκαίο, τροποποιούν ή ανακαλούν την έγκριση το αργότερο έως τις 31 Αυγούστου 2015 ή έως την προθεσμία που ορίζεται για την εν λόγω τροποποίηση ή ανάκληση στην αντίστοιχη οδηγία ή στις αντίστοιχες οδηγίες με τις οποίες προστέθηκε η εν λόγω ουσία ή οι ουσίες στο παράρτημα I της οδηγίας 91/414/ΕΟΚ, ανάλογα με το ποια προθεσμία είναι τελευταία.
Άρθρο 4
Η παρούσα οδηγία τίθεται σε ισχύ την 1η Σεπτεμβρίου 2009.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 18 Δεκεμβρίου 2008.

Labels: 20
0
3
6
18